Ҡыҙыл Армияға З.А. Самсонова  Егорьевск районы хәрби комиссариаты тарафынан  1942 йылдың октябрь айында  саҡырыла.   Сталинград һәм Воронеж фронттарында һуғыша, Сталинград һәм Курск алыштарында ҡатнаша. Айырыуса Днепр өсөн алышта Букрин плацдармында батырлыҡ күрһәтә. 1943 йылдың сентябрендә  Воронеж фронты 47-се армияһының алғы частары Украина ССР-ы Черкассы өлкәһенең  Канев ҡалаһы районында Днепрға сыға.  1943 йылдың 24 сентябрендә беренсе десант отряды менән 218-се уҡсылар дивизияһында булдырылған 667-се уҡсылар полкының санинструкторы З.А.Самсонова Пекари ауылынан (Канев районы)көньяҡтараҡ һуғышып йылға аша сыға.  Плацдармды яулап алыу һуғышында ул өс немец һалдатын юҡ итә.  1943 йылдың 26-27 сентябрендә дошмандың күп һанлы һөжүмдәре ваҡытында, оборонаның беренсе һыҙығында булып, санинструктор дошман уты аҫтында яландан 30 яралыны алып сыға һәм уларҙы һул ярға эвакуациялай.  1943 йылдың 27 сентябрендә автомат һәм трофей гранаталары менән оҫта эш итеп, Пекари ауылы өсөн дошман контратакаһын кире ҡағыу һуғышында  ҡатнаша.